|  |  |
| --- | --- |
| **Til medlemmer, suppleanter m.fl. af Vordingborg Kommunes Miljøråd** | **Sagsnr.:** 21-101812**Afdeling for Byg Land og Miljø****Sagsbehandler**Mads Brinck Lillelund55 36 24 18mkld@vordingborg.dk27. februar 2024 |

# Referat fra møde i Vordingborg Kommunes Miljøråd 26. feb. 2024

Til stede: Anders J. Andersen (formand, Vordingborg Kommune), Martin Vestergaard (Danmarks Naturfredningsforening), Flemming Pagh Jensen (Dansk Ornitologisk Forening), Bo Kayser (Dansk Ornitologisk Forening), Bjarne Nielsen (Friluftsrådet), Tommy Clausen (Danmarks Sportsfiskerforbund), Johnny Andersen (Danmarks Jægerforbund), Torben Hviid (Naturstyrelsen), Jesper Øbo Johansen (Dansk Landbrug Sydhavsøerne), Nicolai Oxholm Tillisch (Dansk Skovforening), Rolf Hoelgaard (sekretariatet, Vordingborg Kommune), Jette Stauner (sekretariatet, Vordingborg Kommune), Katrine Ohm Dietrich (Biosfære Møn, Vordingborg Kommune), Pernille Sørensen (sekretariatet, Vordingborg Kommune) og Mads Brinck Lillelund (referent, sekretariatet, Vordingborg Kommune).

Gæster: Carsten Horup og Birgitte Apel Jacobsen (Vordingborg Kommune) samt Jørgen Berg Christensen (virksomhedspraktikant, Biosfære Møn, Vordingborg Kommune).

Afbud: Ronni Benjamin Lykkehus (næstformand, Vordingborg Kommune), Jan Nielsen (Danmarks Kano og Kajakforbund).

**Referat**

**1. Godkendelse af dagsorden**

Dagsordenen blev godkendt.

**2. Referat fra møde i Miljørådet d. 13. november 2024**

Referatet er blevet godkendt på mødet. Et opdateret referat var udsendt til medlemmerne samme dag, og Johnny Andersen læste sine kommentarer op. De er tilføjet det opdaterede referat, som herefter blev godkendt på mødet.

**3. §17, stk. 4 og Tag temperaturen på naturen**

Birgitte Apel Jacobsen fortalte om kommunens aktiviteter i løbet af 2023. Se hendes præsentation i bilag 1.

Johnny Andersen har tidligere efterlyst en gennemgang af organisationernes anbefalinger i rapporten Tag temperaturen på naturen. Mads Brinck Lillelund har kigget på rapporten, og det blev aftalt på mødet at resultatet vises her i referatet. Mads’ arbejde vedlægges referatet som bilag 2. Det blev ikke gennemgået eller drøftet på mødet, men udsendes til rådsmedlemmernes orientering.

**4. Natura 2000**

Carsten Horup fortalte om kommunens arbejde med at udarbejde handleplaner, som fra 3. marts 2024 udsendes i høring. Arbejdet er koordineret med nabo-kommuner og Miljøstyrelsen og Naturstyrelsen.

De prioriterede indsatser i planperioden 2022-2027 er:

* Mere naturlige processer og naturens robusthed
* Sikre og forbedre tilstanden af den eksisterende natur og levesteder
* Bekæmpe invasive arter

Alle kan byde ind med kommentarer og bemærkninger. De endelige handleplaner skal besluttes af kommunalbestyrelsen. Se præsentationen i bilag 3.

Christian Skotte spurgte ind til om ikke Natura 2000-områderne kunne vises ved skiltning, når man kommer til et område. På den måde kunne der også fortælles om naturindholdet, og hvorfor området er blevet et særligt naturområde.

**5. Vindmøller og fugle**

Flemming Pagh Jensen fortalte at forskellige fuglearter reagerer forskelligt på vindmøller. Der er 3 områder der skal belyses: kollision, barriere og fortrængning.

Kollision er et mindre problem. Barriere-effekten kan ses ved nogle fuglearter. F.eks. kunne Flemming fortælle om rød glente og tårnfalk, som kan finde på at vende om, hvis de møder flere vindmøller på række. Andre arter vælger at flyve uden om møllerne. Alt i alt er det et mindre problem at de skal flyve uden om, i forhold til fuglenes samlede trækrute.

Den største bekymring havde Flemming omkring fortrængning. Altså det at opstilling af vindmøller kan få fugle til at fravælge et område som ynglested. Det gælder især for ynglefugle, mens rastende fugle godt kan blive forstyrret, men nogle som f.eks. gæs og svaner er gode til at vænne sig til møllerne, så de kan gå og æde og hvile under møllerne.

Fortrængning er ikke et problem i ”tørre landskaber”. Her er der i forvejen kun få fugle. Det er vigtigere at være opmærksom på i våde lokaliteter, som våde enge.

En klar opfordring i planlægningen fra DOF: undgå opsætning af møller på kendte trækfugleruter.

Se Flemmings præsentation i bilag 4.

**6. Opfølgning på stormflod og arbejde med kyststrategi**

Pernille Sørensen fortalte om det politiske initiativ, der er igangsat, og som skal udmunde i en egentlig kyststrategi for kommunen. Samtidig skal arbejdet også give et administrationsgrundlag til forvaltningen, som kan benyttes i kystbeskyttelsessager, der behandles efter bl.a. kystloven.

Se Pernille’s præsentation i bilag 5.

**7. Gensidig orientering**

* Bjarne Nielsen fortalte at NORDEA har givet midler til et stort projekt omkring sammenbinding af alle stier i DK. Det bliver lidt som den kendte ’Margarit-rute’. NST er parter i projektet, og de lokale enheder vil involvere relevante kommuner hen ad vejen.
* Torben Hviid fortalte at genetablering af trapperne på Møns Klint er sat i bero pga. de store klinteskred. Forventningen er at der inden sommer 2024 etableres en trappe ved Geocenteret, og en ved Gråryg. Yderligere kunne Torben oplyse at der er udarbejdet en forvaltningsplan for Klinteskoven, som skal gennemføres i løbet af de næste 6 år.
* Jesper Øbo Johansen oplyste at landbruget bruger tid på ekspertgruppens [rapport](https://skm.dk/aktuelt/publikationer/rapporter/groen-skattereform-endelig-afrapportering): Grøn skattereform, som behandler regulering, der skal bidrage til at reducere de biologiske udledninger i landbruget.
* Martin Vestergaard pegede på at planlægning af VE-anlæg kræver god planlægning i forhold til naturinteresserne, og at det er vigtigt at alle vådområder ikke bruges til solceller og vindmøller. Han fortalte også at der i DN er et stigende fokus på miljøtilstanden i havet.
* Rolf Hoelgaard fortalte om budget 2023 og 2024. Besparelserne i 2023 ser ud til at få budgettet til at balancere. Dvs. det forventede underskud er der ikke længere, og belaster dermed ikke i 2024. For Teknik & Miljø betyder besparelserne fra BDO-rapporten, at der i 2024 skal reduceres i antallet af små havne, at det skal overvejes at forhøje gebyret for en byggeansøgning, at der kommer færre midler i vores bygningspulje, og at bemandingen på færgen Ida reduceres.
* Anders J. Andersen oplyste at det fremover er Ronni Benjamin Lykkehus som er næstformand i Miljørådet.
* Katrine Ohm Dietrich fortalte om projektet ’Sporløs Færd’ på Møn. Der har bl.a. været en drøftelse med lokale borgere om kommunens fjernelse af skraldespande er OK. Er det en ret at kunne komme af med sit skrald når man er på tur. Holdninger blev flyttet. Katrine fortalte også om det ønske der er i biosfære Møn om at landbruget skal inddrages mere i naturtiltag. Et arbejde som Jørgen Berg Christensen skal hjælpe med.
* Mads Brinck Lillelund fortalte om kommunens nye hjemmeside ”Vilde Vordingborg” (<https://www.vordingborg.dk/borger/miljo-og-natur/natur/vilde-vordingborg>)
* Mads Brinck Lillelund fortalte om fangst af vilde mink i kommunen. Der er opsat fælder i Hulebæk, Tubæk Å og Mern Å. 5-6 fælder har fra marts til december fanget 14 mink og 1 rotte. Det er et relativt højt tal i så få fælder. Rådsmedlemmerne kunne oplyse at der tidligere har været minkfarme ved: Petersværft, Nyråd, Vestenbækvej, Kulsbjerg, Stege Nor v. Rødkilde og i Stuby.
* Mads Brinck Lillelund fortalte at ny indsatsplan for bekæmpelse af bjørneklo er på vej igennem det politiske system, og forventes endeligt vedtaget af kommunalbestyrelsen i marts 2024. Den nye plan vil gælde i 10 år.

**8. Møder og ekskursioner i 2024**

Følgende mødedatoer er tidligere besluttet:

* Møde 29. april
* Ekskursion 3. juni
* Ekskursion 2. september
* Møde 7. oktober

Anders Andersen meddelte afbud til ekskursionen 2. september.

Mulige ekskursionspunkter:

* Lindholm
* Brakvandsgedder og geddefabrikker (vi har haft besøg af to ministre). Kan hænge sammen med vores tidligere punkt: Det kommunale Fishing Zealand-samarbejde med fokus på den såkaldte Grusbande's arbejde med restaurering af ørred-vandløb.
* Power-to-X, besøg på Masnedø (verdens første storskala eFuel-produktionsanlæg)
* Frenderup Vandværk på Møn (på vores ekskursion 22. september 2022 blev vi anbefalet at besøge dette vandværk af direktør Søren U. Mikkelsen fra Vordingborg Forsyning)
* Skovrejsning (ekskursion til de 3 nye skovrejsningsområder, eller et temamøde i Langebæk om mulighederne i at rejse skov. Skal fokus være på hurtigt voksende arter med stor CO2-binding, eller mere på den rekreative oplevelse og en skov med et højt indhold af biodiversitet)
* Jungshoved Præstegård for at se deres grønne tiltag mht. spildevand, solceller mv.
* LIFE Clima Bombina Knudshoved Odde

Sekretariatet arbejder videre med planlægningen.

**9. Eventuelt**

Sekretariatet udsender snarest indkaldelse af prismodtagere til 2023 natur- og miljøpris. Vi forventer at prismodtager kan findes på rådets næste møde den 29. april. Så kan der være en uddeling i maj eller juni.

Tidligere prismodtagere:

|  |  |
| --- | --- |
| Årstal | Hvem og for hvad |
| 2023 | Skal findes i 2024, kandidater drøftes på møde 29/4 |
| 2022 | Foreningen Historiske Planter modtog prisen for deres engagement og de frivilliges arbejde med at formidle og udbrede kendskabet til historiske kulturplanter og vilde planter til alle aldersgrupper samt deltagelse i videnskabeligt arbejde, blandt andet i forbindelse med Vilde bier. Overrækkelsen af prisen foregik i Middelalderhaven 2023. |
| 2021 | Niels Peter Andreasen (vandrefalk, fugle generelt og naturformidling) |
| 2020 | Per Stadel Nielsen (sortplettet blåfugl), Jørn Bittcher (sortplettet blåfugl), Kåre Fog (løvfrø) |
| 2019 | Knudskov Græsningsforening, Rosenfeldt Gods og DN (naturpleje på Knudshoved Odde) |
| 2018 | Ivan Ingemansen (formidling og bevaring, især på Avnø) |

En fyldigere beskrivelse af prismodtagerne kan findes på Miljørådets [hjemmeside](https://xn--miljrdet-e0a2q.vordingborg.dk/miljoradet/natur-og-miljoprisen/).